
Tárgy: 
A Zuglói Sport- és Rendezvényszervező Nonprofit Korlátolt Felelősségű Társaság könyvvizsgálójának megválasztása és a társaság alapító okiratának módosítása
I. Előzmények

Budapest Főváros XIV. Kerület Zugló Önkormányzata Képviselő-testülete a 204/2024. (V.23.) számú önkormányzati határozatában döntött a Zuglói Sport- és Rendezvényszervező Nonprofit Korlátolt Felelősségű Társaság (a továbbiakban: Társaság) könyvvizsgálójának megválasztásáról 2024. május 31-től 2027. május 31-ig terjedő határozott időtartamra és az Equity Audit Könyvvizsgáló és Tanácsadó Kft.-t bízta meg a Társaság könyvvizsgálói feladatainak ellátásával. A könyvvizsgálat elvégzéséért személyében felelős természetes személy Harmat Zsolt volt.
A könyvvizsgáló 2025. június 27-én hivatalos levélben értesítette Budapest Főváros XIV. Kerület Zugló Önkormányzata Jogi Főosztályát, valamint a Társaságot, hogy a könyvvizsgálói megbízatásáról lemond és a 2024. május 31-én létrejött könyvvizsgálati szerződést fel kívánja mondani.
A Polgári Törvénykönyvről szóló 2013. évi V. törvény (a továbbiakban: Ptk.) 3:129. § alapján a Képviselő-testület által választott állandó könyvvizsgáló feladata, hogy a könyvvizsgálatot szabályszerűen elvégezze, és ennek alapján független könyvvizsgálói jelentésben foglaljon állást arról, hogy a gazdasági társaság beszámolója megfelel-e a jogszabályoknak és megbízható, valós képet ad-e a társaság vagyoni, pénzügyi és jövedelmi helyzetéről, működésének gazdasági eredményeiről.

Az állandó könyvvizsgáló a könyvvizsgálói nyilvántartásban szereplő egyéni könyvvizsgáló vagy könyvvizsgáló cég lehet. Ha könyvvizsgáló cég látja el a könyvvizsgálói feladatokat, ki kell jelölnie azt a személyt, aki a könyvvizsgálatot személyében végzi.

II. Vélemények
A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelőbizottság egyetértésével tesz javaslatot a Társaság legfőbb szervének. A könyvvizsgálót a társaság legfőbb szerve választja (Ptk. 3: 130. § (1) bekezdés).
A könyvvizsgáló megválasztása során figyelemmel kell lenni arra, hogy nem lehet állandó könyvvizsgáló a gazdasági társaság tagja, vezető tisztségviselője, felügyelőbizottsági tagja és e személyek hozzátartozója. Nem lehet állandó könyvvizsgáló a társaság munkavállalója e jogviszonya fennállása idején, és annak megszűnése után három évig.

A könyvvizsgálóval a megbízási szerződést – a legfőbb szerv által meghatározott feltételekkel és díjazás mellett – a Társaság legkésőbb 2025. december 15. napi kezdő hatállyal köti meg, a 2025-2027. évek könyvvizsgálói feladatainak ellátásával. Amennyiben a szerződés megkötésére e határidőn belül nem kerül sor, a legfőbb szerv köteles új könyvvizsgálót választani.

Az állandó könyvvizsgálót határozott időre, legfeljebb öt évre lehet megválasztani. Az állandó könyvvizsgáló megbízásának időtartama nem lehet rövidebb, mint a legfőbb szerv által történt megválasztásától a következő beszámolót elfogadó ülésig terjedő időszak (Ptk. 3: 130. § (2) bekezdés).

A könyvvizsgáló eddigi díjazása 1.200.000 Ft + ÁFA /év volt. 
Kérem, hogy a tisztelt Képviselő-testületet a fent ismertetett jogszabályi rendelkezések figyelembevételével válassza meg a Társaság új könyvvizsgálóját.
A Társaság ügyvezetőjének javaslata alapján a Társaság felügyelőbizottsága a következő benyújtott ajánlatok figyelembevételével, a legalacsonyabb összegű ajánlatot adó DIAG-MA Szolgáltató Kft. megválasztását támogatta. (5. és 6. melléklet).
	Ssz:
	Ajánlatadó:
	Ajánlati ár (nettó):

	1.
	Balla Audit Könyvvizsgáló Kft. (dr. Balla István)
	1 620 000 Ft + ÁFA /év

	2.
	DIAG-MA Szolgáltató Kft. (Szőllősi György)
	 1 350 000 Ft + Áfa / év

	3.
	Tolnai Consulting Könyvvizsgáló és Könyvelő Kft. (Tolnai István)
	1 500 000 Ft + Áfa / év


A Jogi Főosztály véleménye: az előterjesztésben közölt adatok, egyéb információk alapján az előterjesztéshez jogi észrevételt nem tesz.

III. Bizottsági vélemények

Az előterjesztést a Gazdasági Bizottság és a Jogi és Ügyrendi Bizottság tárgyalja. 

IV. Döntési javaslatok
Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. és 2. mellékletét képező határozati javaslatokat.
Az 1. határozati javaslat elfogadásához a Magyarország helyi önkormányzatairól szóló 2011. évi CLXXXIX. tv. 42. §-a és 50. §-a alapján minősített többség szükséges; a 2. határozati javaslat elfogadása egyszerű többséget igényel.
Budapest, 2025. november 18.

Rózsa András



Háhn-Zágon Zsuzsanna

polgármester



                   alpolgármester

Mellékletek:

1. – 2. mellékletek: határozati javaslatok
3. melléklet: alapítói határozat

4. melléklet: az alapító okirat módosításokkal egységes szerkezetbe foglalt tervezete

5. melléklet: könyvvizsgálati szerződés tervezet
6. melléklet: FEB határozat (később kerül feltöltésre)
7. melléklet: ügyvezetői javaslat a könyvvizsgáló személyére
Az előterjesztést készítette: Jogi Főosztály 

1. melléklet a 853/2025. előterjesztéshez
Budapest Főváros XIV. Kerület Zugló Önkormányzata Képviselő-testülete
……../2025. (XI. 27.) önkormányzati határozata
A Zuglói Sport- és Rendezvényszervező Nonprofit Korlátolt Felelősségű Társaság könyvvizsgálójának megválasztásáról 

Budapest Főváros XIV. Kerület Zugló Önkormányzat Képviselő-testülete, mint a Zuglói Sport- és Rendezvényszervező Nonprofit Korlátolt Felelősségű Társaság taggyűlése a társaság állandó könyvvizsgálójának a DIAG-MA Szolgáltató Korlátolt Felelősségű Társaságot megválasztja, és felkéri a társaság ügyvezetőjét, hogy az előterjesztés 5. mellékletét képező könyvvizsgálati szerződés felek általi aláírásáról gondoskodjon. 
Határidő: 2025. december 15.
Felelős: dr. Kokavecz Pál ügyvezető 





2. melléklet a 853/2025. előterjesztéshez

Budapest Főváros XIV. Kerület Zugló Önkormányzata Képviselő-testülete
……../2025. (XI. 27.) önkormányzati határozata
A Zuglói Sport- és Rendezvényszervező Nonprofit Korlátolt Felelősségű Társaság  alapító okiratának módosításáról

Budapest Főváros XIV. Kerület Zugló Önkormányzat Képviselő-testülete úgy dönt, hogy a Zuglói Sport- és Rendezvényszervező Nonprofit Korlátolt Felelősségű Társaság alapító okiratát az előterjesztés 3. melléklete szerinti alapítói határozattal módosítja és felkéri a polgármestert az alapítói határozat és az előterjesztés 4. mellékletét képező, egységes szerkezetbe foglalt alapító okirat aláírására.

Határidő: a döntést követő 15 napon belül (aláíratásra, változásbejegyzésre megküldésre)

Felelős: Rózsa András polgármester (Jogi Főosztály)

